Сергей Есенин
Аз минавам по първия сняг…

Превод от руски: Иван Николов, 1984

chitanka.info

Аз минавам по първия сняг

и отново съм силен и свеж.

И над пътя ми в синия мрак

се разпалва звезда като свещ.

Песента на петела ли чух?

Светлина ли над мен се проля?

Може би пада лебедов пух

вместо сняг в тия зимни поля.

Бяла зима без край и предел!

И кръвта ми е стоплил студът!

Как разнежено бих се привел

на брезите към голата гръд.

О, покой на горите смълчан!

О, залутана в сняг веселба!

Как бих спуснал разнежено длан

по бедрата на всяка върба.

1917–1918

Издание: Сергей Есенин. Стихотворения. Поеми. Издателство „Народна култура“, 1984

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.